Afspraakmoorde: ‘Ek wou my kop wegblaas met dwelms’ | Netwerk24
Deur Jana Marx 12 Oktober 2018 16:11
Le Roux Steyn (22) het probeer om sy kop “met dwelms weg te blaas” so “traumaties” was sy omstandighede.
Le Roux is ’n staatsgetuie in die saak teen Cecilia Steyn (37), Marcel Steyn (20) (sy suster) en Zak Valentine (34).
Hulle staan in die hooggeregshof in Johannesburg tereg vir die sogenaamde Krugersdorp-afspraakmoorde.
Zak Valentine, Cecilia Steyn en Marcel Steyn, Vrydag in die hooggeregshof in Johannesburg.Foto: Jana Marx
Volgens Le Roux het hy meestal “crystal meth” (tik) gerook.
“ ’n Pak crystal van R200 hou jou die hele dag. Dit gee jou energie, maak jou meer bewus en onderdruk jou eetlus. Die goed gee jou ’n ‘plug’. Jy kan enigiets doen wat nie groot besluitneming verg nie,” het hy getuig.
Volgens Le Roux hou só ’n pakkie tussen die groeplede net vyf minute.
Adv. André Coetzer het namens Cecilia gevra of dié dwelmmisbruik nie gate in Le Roux se getuienis kon veroorsaak nie.
“Dié goed is traumaties. As jy in sulke omstandighede woon, onthou jy elke liewe ding, maak nie saak watter dwelm jy gebruik nie. Ek het probeer om my kop weg te blaas met dwelms, maar dit het nie gewerk nie.”
Le Roux het vroeër getuig hoe hy en ander in opdrag van Cecilia moord gepleeg het.
Volgens Le Roux het die hele groep dwelms gebruik, wat ook Cat en dagga insluit.
Coetzer het gesê Cecilia sal ontken dat sy ooit dwelms gebruik het.
“Sy jok. Die eerste lyn crystal wat ek gebruik het, was saam met haar,” sê Le Roux.
Volgens Le Roux het sy ma, Marinda (52) dagga op hul woonstel se balkon in die Cosanna-woonstelblok gekweek.
Meer oor: Marcel Steyn | Zak Valentine | Cecilia Steyn | Le Roux Steyn | Krugersdorp | Hofsaak | Afspraakmoorde | Getuienis